Το νομοσχέδιο για την ιθαγένεια υπερψηφίστηκε με τη στήριξη του ΠΑΣΟΚ, το μεσημέρι της Παρασκευής στη Βουλή. Ο εισηγητής των ΑΝΕΛ Νίκος Μαυραγάννης σημείωσε νωρίτερα στη συζήτηση στη Βουλή ότι το κόμμα του καταψηφίζει επί της αρχής, καθώς και τέσσερα συγκεκριμένα άρθρα.

Τελικά το νομοσχέδιο ψηφίστηκε με τη θετική στάση του ΠΑΣΟΚ.

Οι ΑΝΕΛ όχι μόνο πήραν αποστάσεις από διατάξεις του νομοσχεδίου αλλά σε συζήτηση του ειδικού αγορητή του κόμματος Ν. Μαυραγάννη με τους κοινοβουλευτικούς συντάκτες ειπώθηκε ότι το κόμμα του θα καταψηφίσει επί της αρχής το νομοσχέδιο, όπως και τέσσερα άρθρα του. Όπως δήλωσε «αναμέναμε κάποιες βελτιώσεις του νομοσχεδίου αλλά μέχρι στιγμής δεν είδαμε κάτι τέτοιο».

«Επιχειρείται να ενσωματωθεί στον ελληνικό πληθυσμό μια ομάδα που γκετοποιείται και ομαδοποιείται», είπε ο κ. Μαυραγάνης εξηγώντας ότι «αφήνουμε δίχως ιθαγένεια όσους είναι σε χαμηλό κοινωνικό και οικονομικό στάτους και χωρίς εκπαίδευση». Οι ΑΝΕΛ θέλουν να δίνεται η ιθαγένεια μετά την ολοκλήρωση της υποχρεωτικής εκπαίδευσης -τουλάχιστον με την ολοκλήρωση του Δημοτικού. Οι διαφωνίες των ΑΝΕΛ αφορούν και τις διατάξεις για τα εργασιακά και τις ειδικές οικονομικές ζώνες που προβλέπονται.

Η αναπληρώτρια υπουργός Μεταναστευτικής Πολίτικής, Τασία Χριστοδουλοπούλου, επιφυλάχθηκε για την Ολομέλεια όσον αφορά τυχόν βελτιώσεις, ενώ απέρριψε την τροπολογία του Ποταμιού, η οποία προβλέπει ως προϋπόθεση για την απονομή ιθαγένειας σε παιδιά αλλοδαπών την εξαετή φοίτηση στο Δημοτικό, και όχι, όπως προβλέπει το νομοσχέδιο, την εγγραφή του στην πρώτη τάξη του Δημοτικού.

Η ΝΔ και Ποτάμι επιφυλάχθηκαν για την Ολομέλεια, ενώ η Χρυσή Αυγή καταψηφίζει.

Μετωπική ΣΥΡΙΖΑ με Χρυσή Αυγή

Νωρίτερα, σε μετωπική σύγκρουση μεταξύ ΣΥΡΙΖΑ και Χρυσής Αυγής εξελίχθηκε η συζήτηση στην αρμόδια επιτροπή της Βουλής επί του νομοσχεδίου.

Όλα ξεκίνησαν όταν η βουλευτής της πλειοψηφίας Βασιλική Κατριβάνου είπε ότι «είναι αναμενόμενο η Χρυσή Αυγή να είναι αντίθετη στο νομοσχέδιο διότι, όπως είπε ο εισηγητής της, η πολιτική ηγεσία του υπουργείου Εσωτερικών μισεί την Ελλάδα» και συμπλήρωσε: «Δεν ανεχόμαστε από τους εχθρούς της Δημοκρατίας να μιλάνε για εχθρούς της πατρίδας».

Μάλιστα η αναφορά της σε νεοναζί προκάλεσε την παρέμβαση του βουλευτή της ΝΔ Αθ. Δαβάκη ο οποίος την εγκάλεσε ότι «δεν μπορεί να προβαίνει σε τέτοιους χαρακτηρισμούς για ένα κόμμα που θέλει να αυτοπροσδιορίζεται αλλιώς». Η βουλευτής του ΣΥΡΙΖΑ απάντησε ότι το πόρισμα Ντογιάκου χαρακτηρίζει την ΧΑ νεοναζιστική οργάνωση και πρόσθεσε ότι «η ΝΔ δεν μπορεί να συγκαλύπτει την εγκληματική της δράση την στιγμή της δίκης της Χρυσής Αυγής».

Οι αντιδράσεις από την πτέρυγα της ΧΑ ήταν πολλές με την Ελένη Ζαρούλια να δηλώνει ότι «το κίνημα της Χρυσής Αυγής είναι εθνικιστικό» και ότι «όταν κάποια σταλινικά μορφώματα παρεκτρέπονται και μας υβρίζουν, το προεδρείο πρέπει να τους επαναφέρει στην τάξη».

«Να μας επιτρέπουν να αυτοπροσδιοριζόμαστε. Αυτό είναι η Δημοκρατία, αλλά κάποιοι δεν πιστεύουν σε αυτή», σημείωσε η βουλευτής της ΧΑ.

Η κυρία Κατριβάνου της απάντησε: «Το ότι είστε νεοναζιστικό μόρφωμα το λέει η δράση σας και το καταστατικό σας που υπάρχει στο πόρισμα Ντογιάκου». Η ένταση οξύνθηκε με τους χρυσαυγίτες Ηλ. Παναγιώταρο, Ι. Λαγό και Ν. Μίχο να φωνάζουν ότι «αρκετά την ανεχτήκαμε».

Στην αντιπαράθεση παρενέβη ο βουλευτής του ΚΚΕ Χρ. Κατσώτης λέγοντας ότι «μπροστά στη δίκη της Χρυσής Αυγής γίνεται ένα σόου και προσπαθούν οι υπόδικοι να πουν ότι δεν είναι αυτό που έλεγαν μέχρι τώρα ότι είναι».

Newsroom ΑΛΤΕΡ ΕΓΚΟ